Mix & match sætninger (lærervejledning)

Formål:

Eleverne får styrket forståelsen af fagordenes betydning ved at de ser ordene i en sætningssammenhæng. Desuden bliver de udfordret på deres evne til at udnytte konteksten til at opnå et rigtigt resultat. Opgaven er ideel at lave, hvis faglærer og dansklærer har holdet sammen.

**Forberedelse:**

Eleverne skal samarbejde to og to. Evt. kan der være tre i en gruppe.

Du har lamineret og klippet ordbrikkerne ud, og hvert makkerpar får en bunke.

**Forløb:**

Start med at læse sætningsdelene højt i tilfældig rækkefølge, fx 1’erne først og dernæst 2’erne.

Eleverne skal lægge sætningsdelene, så de passer sammen to og to.

Du tjekker, om sætningerne er rigtige, og efterfølgende taler man på holdet, om der var særligt svære ord eller sætninger.

Du udpeger, eller beder eleverne pege på, hvad der får sætningerne til at hænge sammen. Eksempel: Når en sætning starter med ”Hvis”, forventer man en konsekvens ”så sker der…”

**Efterforløb:**

Fag- såvel som dansklæreren kan i direkte forlængelse af øvelsen eller senere genoptage vanskeligheder fra øvelsen. Jo mere gentagelse og italesættelse af fagord i sammenhæng, jo bedre vil ordene sætte sig fast i elevens hukommelse.

I dansk kan denne øvelse være anledning til at arbejde videre med kohæsive bånd.